Ad Philippi epistulam
Ad Philippi epistulam (Graece Πρὸς τὴν Ἐπιστολὴν τὴν Φιλίππου) est oratio deliberativa (suasoria) in corpore Demosthenico tradita tamquam anno 340 a.C.n. coram populo in ecclesia habita esset. Quae oratio epîstulae Philippi bellum nuntianti respondere vult; re vera dubitari non potest quin spuria sitː nam e diversarum orationum Demosthenicarum locis in unum congregatis constat. Praeterea stilus a rhetore quodam magna cura politus non Demosthenicus est. Unde verisimilia videntur quae Didymus scribebat, hanc orationem ad verbum e septimo libro Anaximenis Philippicorum huc translatam esse. Tunc enim historici fictas orationes historiis inserere solebant quibus personarum mores et consilia depingebant. Certe ab occasione tam dramatica valde discrepat oratio ita levis et placida.